
CUVÂNT ÎNAINTE 


Culegerea de poeme ”Pete de Lumină”, publicată 
anul trecut, s’a bucurat de o frumoasă primire din 
partea cititorilor români desţăraţi. Ecourile acestei 
întâlniri de antene sufleteşti, risipite peste mări şi 
ţări, au fost consemnate cu generozitate în coloa¬ 
nele publicaţiilor ”Cuvântul Românesc” din Cana¬ 
da şi ”,Stindardul” şi ”Zori de ZI” din Germania li¬ 
beră. Condeiele competente ale unor oameni de 
cultură şi luptători neobosiţi ai exilului nostru ca 
dr. D. C. Amzăr, profesor Eugen Lozovan şi dr. Ovi- 
diu Vuia s’au oprit stăruitor asupra versurilor mele, 
şi fiecare a scos în relief ceeace i s’a părut mai ca¬ 
racteristic în esenţa lor lirică. Şi, fiindcă volumul 
a fost editat în Spania sub egida Asociaţiei culturale 
hispano-române din Salamanca condusă de un ro¬ 
mân de inimă, profesorul Aurel Răuţă, cronici cu¬ 
prinzătoare au apărut şi în cotidianele ”El Alcazar” 
de la Madrid şi ”Sur” de la Malaga. Profesorul şi 
poetul Vintilă Horia în primul, şi medicul literat 
Ovidiu Vuia în al doilea, au subliniat în deosebi pa¬ 
siunea cu care un poet valah pribeag s’a aplecat asu¬ 
pra frumuseţilor fără pereche ale Andaluziei şi a 
asimilat în metaforă carpatică orgia de lumină şi 
valorile culturale ale acestei guri de rai meditera- 
niene. 

Tuturor le mulţumesc acum cu recunoştinţă, ca 
şi cititorilor cunoscuţi şi necunoscuţi care mi-au 

scris din toate vânturile lumii să-mi spună cu neas- 
cunsă emoţie că unele accente din această neobiş¬ 
nuită simbioză literară romăno-hispanică le-a aţâţat 
doruri păstrate cu sfinţenie in tabernacolul inimii. 

Este adevărat, sub învelişul sonor al strofelor din 
”Pete de Lumină” vine de departe, saturat de sem¬ 
nificaţii, filonul unei creaţii care nu-şi are echiva¬ 
lenţă decât în drama desţărării noastre. Cântând ce¬ 
rul şi pământul Spaniei, în gândul meu a ars şi con¬ 
tinuă să ardă ca într’o candelă untdelemnul tuturor 
nostalgiilor paradisului pierdut, purtate peste me¬ 
ridianele pământului. 

După concepţia platonică, poezia, ca artă, este o 
încrengătură a muzicii crescută din incantaţiile su¬ 
fletului. Poezia se exprimă prin cuvânt, prin limba¬ 
jul magic care germinează din fondul spiritual cu 
care artistul poet (poet în greceşte înseamnă crea¬ 
tor) a venit pe lume ca un dar haric al lui Dumne¬ 
zeu. Acest fond de aur este întreţinut şi sporit la 
rândul lui de stratificările de humus din cultura po¬ 
porului din care ne tragem fiecare. 

Poezia este, aşa dar, un act de conştiinţă şi o sa¬ 
cră învestitură a poetului — aceea de a perpetua, 
peste timp şi geografii, fiinţa spirituală a neamului 
său. Unde încetează efluviile poeziei e semn că sea¬ 
că rădăcinile sufletului şi ale limbii şi că omul se 
pierde între umbrele de jos ale destrămării defini¬ 
tive. Adevărul acesta este cu atât mai valabil în con¬ 
diţiile tragice ale exilului. 

Deaceea volumul de faţă conţine aceeaşi încărcă¬ 
tură spirituală şi are aceeaşi motivare morală şi de 

destin ca şi cel precedent. Pe alte harfe, continui 
să unesc în cântecele mele închinate Spaniei medi- 
teraniene tot ce, la vârsta ultimă, îmi este interzis 
să ating şi să îmbrăţişez sub cerul întunecat al Ro- 
mâniei înrobite. 

Cu speranţa creştină — cu siguranţa — că talis- 
manele pe care le-am adunat de lângă Sevilla, de la 
Italica funde la 13 Septembre 53 după Cristos s’a 
născut şi de unde a pornit apoi spre destinul lui 
dacic Ulpiu Traian cel drept) le voi duce — sau vor 
fi duse — odată cu penaţii şi cu opera mea de exil, 
sub cerul României libere, închin aceste noi stanţe 
însorite memoriei Maestrului meu Nichifor Crainic 
şi celorlalţi scriitori din gruparea revistelor "Gân¬ 
direa” şi ”Sfarmă piatră”, care au fost ucişi de un 
regim barbar la marginile civilizaţiei europene. 

A. G. 


Octombre 1981. 
Casa Luz. 
Coasta Soarelui. 

CA LA’NCEPUT DE LUME 


Aici, la ţărmul acesta jos, 
între nisipuri şi scoici, 
începe taina mării, a’nsingurării. 

Aici, desmărginirea, eternitatea 
Se repetă cu fiece clipă, 
în fiece val 
Şi’n fiece albă aripă. 

Aici se pierde’n vuet cetatea. 

Ca la'nceput de lume, 

Aici totul mijeşte şi creşte’n 
Lumina fără de nume. 

Aici, cer de coral 
S’alege din alge şi linişti 
Pe coviltirul oval, 

Qu albe, lunarele inişti. 


15 Mai 1981 
Gibraltar 





SE ÎNTORC FLAMINGII 


Anei 


Se întorc în stoluri 
Flamingii uriaşi, cu zboruri 
De lungi văpăi rozalbe. 

— Aeriene caravele — 

Se’ntorc prin vaduri vechi de stele 
Şi de solare spuze 
De smaralde. 

Se’ntorc arzând 
Sub cerurile — afunde, calde 
Cu sveltele Giralde 
Sculptate’n albe 
Arabescuri andaluze. 

Luceferii urmându-i — călăuze, 
în fie'care an 

Flamingi de purpură şi porţelan 
Se’ntorc să plece iar cândva 
Spre Africi de mistere şi tafta. 

De ce se’ntorc, de ce-or pleca? 


26 Mai 1981 

Fuente de Piedra - Antequera 

TIMP OŢIOS 


Lui Eugen Lozovan 


Iar bate briza dinspre mare. 

Mi-e' sufletul pocal prea plin 
De noi miresme şi de soare. 

Mi se boltesc deasupra steme 
De palmieri plantaţi pe zări: 

Visez şi scriu pe nori poeme. 

Lumina, ’naltul, lumea, cântă: 

Hai vis, hai stea — mă fremătaţi. 
Tu, Euterpe, mă descântă. 

Leagănă-mă’n flaute, Orfeu, 
Sue-mă’n azururi — sus, mai sus. 
Să mă’mbăt de cer, o zi, şi eu... 


16 Decembrie 1980 
Arroyo de la Miel 

CRINUL ALB 


Lui Ovidiu Vuia 


Lângă tufele brumate, de pelin 
s’a ivit azinoapte şi un pui de crin. 

E ca o mireasmă dospită’n lumină, 
nu’ş’ ce giuvaer căzut în grădină 
dintre curcubeie aprinse’n azur. 

E potir şi zâmbet de răsărit pur. 

E rouă, & cântec al pasării albe. 

E tulei de aripi de sus, îngereşti, 
răsfrânt în prea limpezi oglinzi pământeşti. 

Doamne, floarea Ta de crin—cui, Doamne, s’o’nchin? 

3 August 1981 

Vera Cruz - Benalmâdena 

REVERIE 


Berzele, brizele 
De peste mare, 
Scutură zările’n 
Albe tipare. 

Se’ntorc în Spânii 
Flamingii, lăstunii. 
S’aprind ge'ranii 
în glastrele lunii. 

Tot creşte şi creşte 
Cerul din valuri 
Şi-mi arcueşte 
Pod fără maluri. 

Serile, nopţile, 
Duium de stele 
Tremură’n porţile 
Viselor mele. 


2 Iunie 1981 
Torremolinos 

CÂND S’A DESFOIAT 


Când s’a desfoiat întâia floare 
azinoapte, de migdal, rozalbă, 
mi-am adunat tot cerul într’o salbă 
şi-am risipit un pumn de stele’n mare. 

Licăre lumină din ger anii. 

E primăvară-acuma jos, în Spânii. 


15 Ianuarie 1981 
Costa del Sol 

LA ŢĂRMUL MĂRII 


Colegilor şi amicilor mei de la Univ. 
«San Francisc of Assisi», din Lo- 
retto, Pa., U. S. A. 

Oglinda valului, afundă. 

Cuprinde ’naltul într’o undă 
Răsfrângând jos ciorchini de stele 
Din bolţi de smalţuri şi lalele. 

în umbra de sidef a lunii, 

Amanţii, sfinţii şi lăstunii 
Se prind în dragoste — brăţară 
Şi fac din stele cuib de seară. 

Le-ascult suspinul de’ vioară 
Pe-un istm de vânt, în fluxul calm 
Şi’ngân visând un cânt de psalm. 

(Şi nu e azi întâia oară.) 

Tu iar mă cerţi şi iar mă’ncerci. 

Ştiu, mai mi-ai spus că-s păcătos, 
Că-amestec psalmii cu amanţii, 

Şi sfinţii-ades cu corybanţii. 

Păcătos. 

Oh, aşa e. Doamne, da-i frumos... 


23 Martie 1981 

Vera Cruz - Benalmâdena 


15 






PASTEL 


Lebede cereşti sparg unda 
infinitului albastru. 

Lunecă din astru’n astru. 
Veşnicia şi secunda. 

Scripete de aur, luna 
suie’ntr’una câte una, 
din nămoluri de’ntuneric, 
stele noi în crug feeric. 

Marea le'agănă’n coraluri 
veacul, visul, valuri, maluri. 
Este ora de mătase 
aromind a chiparoase. 


5 Mai 1981 
Marbella 

GRĂDINA ANDALUZĂ 


Prin ciur albăstrui, de ceaţă, 
Pe vrejuri de izmă creaţă, 

S’a cernut niscai mătreaţă 
De argint, de mărgărint: 

Fel şi soiuri de lumină. 

Poate de la vreo vecină. 

Ori verbină, ori albină 
Poate din... (de ce zâmbeşti?) 
Niscaiva zboruri cereşti 
Lunecate pe vintrele 
Din otăvile de stele. 

Mai încoa, un bob-safir, 
Smălţuit pe trandafir. 

Licăre jur-împrejur 
Prin frunzişuri cu ajur. 

în stiharul lor de har 
Dorm sub ceruri de cleştar 
Mimoze de chihlimbar, 

Şi’n garoafele’n vulvori 
Cântă goange din viori, 

Care verzi, care bălţate, 

Care roşii şi tărcate; 



Pe când dincolo’n tufişuri, 
Lăutari de luminişuri, 

Toţi cosaşii, buestraşii, 

Sună’n zimţi, de-abia că-i simţi 
— Pe lavandă şi haşiş — 

Drept simbrie şi bacşiş. 

Către seară ’n palmieri. 
Cinteze de nicăieri 
Triluesc ca la’nvieri 
Pentru dalbe azalee 
Muiate în curcubee, 

Pentru panglici roz de nalbă, 
Pentru firele de iarbă. 

Pentru umbra din smochini, 
pentru mirul din măslini, 
Pentru roiuri 
De petale şi trei soiuri 
De muşcate şi de alte 
Flori aprinse şi învoalte. 

Dragi feciori şi dragi nepoate, 
Pentru toţi şi pentru toate 
Cântă’n toi — şi pentru voi, 
Când în mulţi şi când în doi, 
Goange mici şi cintezoi. 

Şi în câte-o după prânză 
Le ajut şi eu din frunză. 

31 Decembrie 1980 
Vera Cruz - Benalmâdena 

NUNTA BUBURUZELOR 


Anei 


Măcar de-ar creşte’n grădină 
Niscai jordii de lumină, 

C’au ascuns-o —luna— vracii 
Ori au ros-o vârcolacii, 

Şi la noapte’-avem o nuntă 
—Cine joacă, cine cântă— 
Nuntă mare, de gângănii 
Buburuze, cu mătănii, 
Poreclite (le ştiu eu) 

Vacile —Lu Dumnezeu. 

Impeţită de arici 
Şi năşită de furnici. 

Fiecare buburuză. 

Cu stele negre pe' buză. 

Şi-a ales din roi, bărbat, 
Buburuz îmbărburat, 
Boul-Domnului, tărcat. 

Şi oriunde, prin trifoi, 
Pregătirile-s în toi: 

Vălul de mirese-1 ţese 
Păiangul, din fire-alese, 






Cu urzeală de sfială, 

In trei iţe şi-o beteală. 

Buburuzilor le place. 

Osebiţi de răgăoace, 

Să se’nsoare’n carapace 
Roşie şi cu şabace. 

Toţi nuntaşii, neam de soi, 
Vin la nuntă’n strae noi 
De mătase şi arginturi, 

După rang şi după cânturi. 

în foiţe şi’n rubine, 
Domnişoarele' albine, 
(Priveghiate de regine) 

Or să zboare roiuri, roiuri, 
Rânduite după soiuri, 

Cu plocoane din ştiubee: 
Cordele de curcubee, 

Miere’n faguri de lumină 
Şi miresme de sulfină. 

Furnicile'-au dat de ştire 
—Cum trăesc în mănăstire— 
C’au s’apară însă’n fuste, 

Ca şi maicile lăcuste, 
Brobodite peste cap 
Cu tulpan şi comănac. 

Aricii, precum se ştie, 

Tot cu spinii or să vie. 


Şi mai către asfinţit, 

După toacă, negreşit. 

Vin şi greierii, scripcarii. 
Lăutarii 
De pe plaiuri, 

Cu viori 
La subţiori. 

Vin şopârle de' smarald, 

Cu flamenc în şoldul cald. 

Vin prin buruieni bondarii, 
In tarafuri vin cobzarii. 
Căluşarii... 

Să cunune’ntreg poporul 
Buburuz, stă’n străni soborul 
De cipreşi-ierarhi cu har 
Lângă ceruri, în hotar. 

Tuturor fac reverenţe 
Buburuzele’n cadenţe. 

Doar lumina mai lipseşte 
Să pornească’mpărăte'şte 
Nunta, dalbă, cumetria, 

Largă cât Andaluzia. 

Sfinte, măcar în grădină 
Pune’n plopi o lună plină... 


12 Ianuarie 1981 

Vera Cruz - Benalmâdena 







JOC MINCINOS 


Nu ştiu ce să mai mă fac, 

Timpul cum să mai mi-1 dreg. 
Când s’adun luna’n hamac 
Şi când steaua s’o aleg 
Dintre brume şi smochine. 

Iată-mi vin albinele, 

Dimineaţa din sulf ine, 
să’ncurce verbinele... 

Când dau să ud florile 
Cu lucori şi mirodenii, 

Mă ajung cântările 
Canarilor la utrenii, 

De umblu, parcă sunt beat, 
Alandala pe răzoare. 

Ca năuc şi fermecat 
Şi-aşi tot bea cer şi răcoare. 

Nici nu ştiu cum mă mai cheamă, 
Dacă-s cerb sau dacă-s pom 
Ori lumină ori vreo scamă: 

Toată ziua sunt neom. 


De mă’ntind între glicine. 

Păi vin presuri şi prigori: 

Zece' poale de măsline 
Să le dau pe triluri — ori 
Dacă’ncerc să aţipesc 
La umbră’ntre portocali, 

Apele din jur sclipesc, 

Parcă-s polei şi corali. 

Vreau să mai cioplesc un vers. 
Domnului un gând să’nchin 
Ori să-L chem din univers, 

Vai de suflet de creştin: 
Dintr’o mie de chimvale’ 
«Cosaşii» iau cu asalt 
Pisc cu pisc, vale cu vale, 

Cerul cât este de’nalt. 

Mă’ntrebi cum e’n paradis: 
Uite-aşa e, cum ţi-am scris, 
Greu, mai greu decât în vis! 


25 Martie 1981 

Vera Cruz - Benalmâdena 

RUGĂCIUNE PENTRU COPII 


Ut pictura poesis. 

Horaţiu 


Doamne, roiul Tău cu luna, albăstrui, 
în hotarul se'rii, pe la cină, 

Lasă-mă să-l scutur în lumină 
Şi’n cădelniţe de gând să Ţi-1 tămâi. 

Lasă-mă să-i scutur stelele din poale, 

Să le’mpart prisosul de rodire 
La copiii toţi din omenire, 

Jinduind şi’n vis grămezi de portocale. 

Şi mă lasă. Doamne Bune, Grădinare, 

Sâmburii de stele să-i fac licurici, 

Jucării de aur pentru îngeri mici 

(Şi pentru, iertare, un... «măgar» mai mare...) 


12 Februarie 1981 

Vera Cruz - Benalmâdena 

INSCRIPŢIE PE TIMP 


în amintirea lui I. Al. Brătescu-Voineşti. 


De când tot cânt suind pe zare, 
A’ncremenit lumina’n munte; 
O stea mi-a lunecat pe frunte 
Şi luna a căzut în mare. 

Aş vrea s’anin acum vecia 
Intr’un cercel de chihlimbar, 
Şi să’ncovoi, de sus, Tăria 
Intr’o scânteie' de cleştar. 

Tu, vântule, dă-mi amnar 
Şi-un vârf de fulger în şerpar, 
S’aprind luceferi în fereastră 
Şi-Andaluzia, într’o glastră. 


25 Ianuarie 1981 

Vera Cruz - Benalmâdena 

PSALM 


In amintirea lui Alexandru Busuioceanu. 


Cum a’ncăput în ochiul meu, crăpat, furtuna? 
Cum de-au căzut în mine vântul, nimbul, luna? 

Şi m’au împresurat miresme prin perdele, 
Şi-atâte'a mlaştini putrede, şi flori şi stele? 

Smerit mi-e sufletul — şi greu de multă ceaţă. 
Doamne, mă’ntreb şi-acum: e noapte, -i dimineaţă? 


11 Ianuarie 1981 

Vera Cruz - Benalmâdena 

ÎNNOIRE 


Soare, mă’nveşmântă’n 
Verile din tine. 

Mă frământă’n albe 
Linişti şi zeîire. 

Fă-mi din raze dalbe 
Glugi, epitrahire. 

Rouă de lumină 
Varsă-mi-o în vine 
Să mă primenesc, 

Crin curat, cu ea. 

Scapără-mă stea, 

Arde’n flăcări, soare, 
Insul pământesc. 
Floarea de rugină, 

Tot ce-i neceresc. 

Tot ce-i nelumină. 

Prelinge văpaia’n 
Mările din mine. 

Din zbor de albine, 

Din izvoare 
Atotcuprinzătoare, 

Din adâncuri 
Din cânturi, 

Creşte-mi, înfloreşte-mi 
Ceruri de safire, 

Harfe şi potire. 

Spuzeşte-mă’n plaur: 
Mă’nnoeşte, soare, 
Pulbere’ de aur 
In nemărginire. 


27 Februarie 1981 

Vera Cruz - Benalmâdena 

ANCESTRALĂ 


Curg în sângele meu drumuri 
neştiute — mii de drumuri, 
ce se pierd în umbra lunii. 

Curg în mine vecii lumii. 


7 Octombre 1981 
Italica - Sevilla 

PRIVEGHERE 


In amintirea savantului creştin 
N. C. Paulescu 


între umbre şi lumină, 

Pe la toacă, pe’nserat. 

Zi de zi şi leat de leat 
Robul Tău, eu — oarecine, 
Mă’ntâlnesc pe zări cu Tine, 
Tot pe lemne spânzurat. 

Şi tot între sfeşnice, 
Cu’nsângerări veşnice. 

Mă frământ. Ceaţă adâncă. 
Nu’nţeleg, nu desleg încă: 

De ce, Doamne, spânzurat 
Şi mereu însângerat 
Când Te ştiu c’ai înviat?! 


14 Februarie 1981 
Vera Cruz - Benalmâdena 

ÎNVIEREA 


... Şi’n noaptea aceea 
De Sabat, târzie, 

A’nviat. 

Şi din prag de umbră albăstrie, 
Din bulboană de fum de tămâie 
înger de văpăi, pogorînd 
La Mormânt, 

Grăit-a Măriilor zicând: 

«Iisus, 

Pe Care-1 căutaţi, nu e. 

S’a dus... 

S’a dus în Galileea. 

Drept aceea: 

Nu vă’ntristaţi, 

Nu vă’nspăimântaţi, 

Ci vă bucuraţi! 

Au, n’auziţi cum bolţile-şi foşnesc 
Otăvile’nflorite'? 

Amin zic vouă: 

Negurile se risipesc 
Din genele lumii, din zări. 

Viaţa cea nouă 
De pretutindenea urcă 
Şi zbucneşte’n cântări. 

Iată stelele, luna, cununa 
Pe cer strălucind. 

Iată măslinii mustind 
Jur-împrejur 
Unde'lemnuri dospite 
în har. 

Bucuraţi-vă, dar! 

Şi pregătiţi chimvalele, troparele 
Binevestind învierea, Iubirea 
Aceluia Carele»... 

Şi s’a făcut ziuă deplină. 

Şi din Mormânt au crescut 
Vecii şi nemărginiri de Lumină. 


19 Aprilie 1981 
Arroyo de la Miel 

ÎMPLINIRE 


Anei 


Primăvară — cu seve suind 
Prin rădăcini 
Către cerul podit 
Pe zvon argintat de măslini. 

Ascult clorofile cântând 
Psalmii luminii din fire, 

Şi mirul, potirul 
în pretutindenească. 

Sacră’mplinire. 


7 Mai 1981 
Torremolinos 

TRANSFIGURARE 


Lui Vintilă Horia 



Altfel decât munţii 
Şi lighioanele pământului, 
Altfel decât celelalte fiinţe 
Din ocoalele vântului. 

Cresc, mă oglindesc 

— Stea de cleştar — 

Sub clopotul acesta clar 
Al luminii de peste fire. 

Şi cânt şi mă dăruesc 

— Cu câtă uimire! — 

în odoare de ceruri, de har. 

Nu ştiu: 

E un blestem? Este un dar? 


7 Mai 1981 

Vera Cruz - Benalmâdena 

PRIN DEASĂ LUMINĂ 


în amintirea lui Luca Sindile 


Prin deasă lumină 
îndemn peste 
Nevăzutele creste. 

Pe brânci şi’n salturi 
Voi depăşi zenituri 
— Praguri, înnalturi — 

Şi poate, poate 

Să văd despicându-se cerul 

La ora albastră din noapte. 


10 Mai 1981 
Gibraltar 

MAREE 


Marea sparge ţărmuri, valuri 
— Diamante şi cristaluri — 
în amurguri. Văi de brumă, 
Legănându-se sub lună’n 
Depărtările turcheze, 

Se frământă, se adună 
Şi s’aştern — foşnete, dună’n 
Prag de ceruri portugheze. 


2 Februarie 1981 
Huelva 

PE PLAJA 


Lumină tulbure pe mare 

Şi-un cer de jar. Şi nici o boare... 

Apar în tuşuri sus pe zare, 
Bananieri răscopţi de soare, 

Cu ciurpeni grei de chihlimbare, 
Şi’nalţi cocotieri, pe care 

Cresc nuci imense de răcoare, 
îşi spală ziua pleoapa’n sare 

Şi păsări fâlfâe fulare 
De zboruri albe’n depărtare. 

Din ora mea tăcută-mi pare' 

Că timpul pâlpâe’n dogoare 

Şi-mi fac clepsidră dintr’o floare 
Şi-o umplu cu visări bizare: 

Visez, de pildă, norduri clare 
Şi-o Odaliscă (cu O mare.) 

Visez, apoi, pe căi stelare 
Că urc spre lună’n Carul Mare, 

Visez... visez; dar ce rost are!! 
Pun punct şi semne' de mirare 

Şi trag la ţărm o stea de mare: 
Blazon de steaguri viitoare. 


29 Aprilie 1981 
Marbella 

ANOTIMP ANDALUZ 


Lui Aurelio Răuţă 


Livada cerului, albastră, 

Şi cuibul stelei din fereastră 
Miros a portocale, a lămâi, 

A vară andaluză şi-a gutui. 

Când seara, care pregetă’n măslin, 
Târzie-mi aromeşte-a rozmarin, 

Văpăi de-aeriene bughenvilii 
La ţărm aprind mărgeane şi cochilii; 
Muşcata, trandafirii, iasomia 
îmi ard în pălălăi Andaluzia, 

Şi legănat de leandri, de zambile 
Ascult dospind agava’n clorofile. 

Mă’mbăt cu Zâna Nopţii, fac orgii 
Cu visuri spulberate’n galaxii, 

Şi, dacă trag o duşcă de lumină 
Din plosca plină-a lunii din grădină, 
Mă simt din alte evuri — şi de-acum: 
Altoi de curcubee, cânt, parfum. 


28 August 1980 

Vera Cruz - Benalmâdena 

VINE, NU MAI VINE? 


Vine, nu mai vine 
Steaua mea albastră? 

Mi-o trimete — cine, 
Candelă’n fereastră? 

Poate’n ea e gândul 
Vreunui poet, 

De mult dus sub prundul 
Cerului — profet. 

Ori vreo amintire 

— Inel de suspine — 

Vreo veche iubire 
Aromită’n mine? 

Vine, nu mai vine... 

Dacă n’o să vină, 

O să-i las la noapte 

— Scris pe-o lună plină — 
Cântec trist, în şoapte. 


3 Iunie 1981 

Vera Cruz - Benalmădena 

PE SUB MIGDALI 


Pe sub migdalii înfloriţi de luna plină 
Urcăm cu Rilke simfonii albe de lumină. 

Curând îşi împânzeşte noaptea’n munţi tăcerea grea. 
Auzi cum sosesc cerbii să-şi frece coarnele de ea? 


15 Ianuarie 1976 
Ronda 

RONDA 


Cetate ivită din mituri. Punte 
Albastră peste veşnicii de bazalt. 

Nimb de coral se aprinde pe munte, 
Când soarele-i şovăe’n piscul înnalt. 


15 Ianuarie 1976 
Ronda 




42 


AMURG MARIN 


Cer larg, de mătase 
Pe tăceri stufoase 
Luna-şi lasă, lină, 
Umbra de lumină. 


21 Iunie 1981 
Benalmădena Costa 


STAMPĂ ANDALUZĂ 


Fumuri albe pe lagună: 
Berzele bat toaca’n lună. 
Siluete, seara,-’n radă, 
Lungesc umbre de zăpadă. 


30 Martie 1981 
Donana 

CORIDA 


Jocul e feeric: 

Din mări de’ntuneric 
Fulgerul străpunge 
Tot Spânii de sânge. 

Grele săbii sună 
în coarne de lună. 
Mor tauri albaştri 
Junghiaţi de aştri. 


23 Iunie 1981 
Malaga 

ZBOARĂ PUII DE FLAMINGO 


Ce fel sunt şi astea — goange — 
Paraşute de petale' de migdale, 
Pogorînd în picioroange 
Şi cârlige, pe văpăi, în rotocoale... 


26 Mai 1981 
Antequera 

VARĂ ANDALUZĂ 


A înflorit lumina violetă 
A tufelor de cimbru-afar, în câmp: 
în fiece petală urcă 
— Unduitoare’n miez de vânt — 
Mirezme de zăduf, de cânt. 


29 Iunie 1981 
Mijas 

«IARNĂ» ANDALUZĂ 


Dintr’odată veni «iarna» şi prin Spânii 
bătând marea cu lungi lanţuri şi litanii 
zornăinde între maluri de opal: 

Cade cerul zob în valuri de cristal. 


9 Octombre 1981 
Fuengirola 

PERDINAND ŞI IZABELA 


Sicriu lângă sicriu, vitejii regi dorm în Granada 
în vechi armuri — ne murmură din evi pisania. 

Gândul li-e încă’nviforat pe scut, pe cruce şi pe spada 
Cu care-au ctitorit din fulgere, sub cer, Hispania. 


18 Decembrie 1976 
Granada 

DON QUIJOTE 


Lui 1. V. Emilian 


Din transparentele Spânii lunare, 

Peste Gibraltare de sare, 

Zboară niscai arătări bizare 
— Parcă de fum de alun şi de scrum — 
Cu aripi de la toate morile 
De vânt, spre toate depărtările. 

Stai. Ce' spun?... Nu, nu-s arătări de fum, 
Ci adevăraţi uriaşi pe ceruri, acum. 

Hai, dă-mi Rosinanta, Sancio Pancea, 
Dă-mi platoşa, scutul şi lancea... 


15 Mai 1981 
Gibraltar 

PRIMĂVARĂ MALAGHENA 


Lui Remus Radina 


Rusalii încărcate cu lumină 
Rozalbă, deasă’n margine de cer: 

Au înflorit migdalii pe colină. 

Când la Granada ninge încă şi e ger. 

Petalele-şi foşnesc, lucind, sideful 
în vântul care bate de sub zare' 
în plasa albăstrie, ’n relieful 
De curcubee sparte peste mare. 

Din zborul berzelor vâslit sub seară, 

Spre cuiburi vechi, în şiruri şi în salbe, 

Se scutură arar ştergare' albe. 

însemn pe vânt: Ianuar — şi-i primăvară! 


15 Ianuarie 1981 
Malaga 


51 



TRANDAFIRII 


Pr. Agustin Maura 


în fiece trandafir 
Am aninat un potir 
Uns cu smalţuri şi miresme 
De sfinte catapetesme. 


24 Decembrie 1980 
Vera Cruz - Benalmâdena 

NALBELE 


Anei 


Au înflorit nalbele 
Roşii, roze, albele. 
Le-am dat cu lumină 
Pe' la rădăcină, 
Că-aşteptăm să vină 
Oaspeţi în grădină 
însoţind la noapte, 

Cu flaute’n şoapte. 
Alai de departe: 
Heruvi să ne spună 
Ce mai e prin lună. 

Şi-aşteptăm şi-o veste: 
Stea de peste creste. 


22 Decembrie 1980 
Benalmâdena 

GAROAFELE ROŞII 


Anei 


De aseară până-acum, 

Nu-ş’ cine-a stropit parfum. 
Cine a’nflorit în caer 
De lumină,-n miez de aer, 

Pe cârji nalte, mlădioase, 
Ciucuri roşii de mătase; 

Nu-ş’ ce înger a săpat, 

Ce Murillo a’ncondeiat 
Raiul ascuns în grădină 
Cu paftale de lumină, 
între nalbele de' ieri, 
Crescute’ntre palmieri, 

Că văd zidul — mi-1 străpunge 
Un şir de peceţi de sânge, 

Iar trei ronduri de rubine 
Au dat buzna prin căline... 

Spune dumneata, glicină, 
Văzuşi — seara — vreo albină, 
Vreun pitic fără călţuni, 
între maci, scobind minuni; 
Niscai greieri fără strună 
îndoind pleoape de lună? 


19 Mai 1981 

Vera Cruz - Benalmădena 

MUŞCATELE 


Muşcatele, suratele... 

In ulcele andaluze, 

Ce flăcări de rubin, lăuze, 

Ce stele-azinoapte le-au fătat? 
Marame’n borangic gofrat, 

Ce serafimi le-or fi brodat? 

Poalele, pe la utrenii, 

Le miros a mirodenii. 

Şi au cerul pe catrinţe, 

Luna toarsă pe velinţe, 

Ochi de rouă’ntre plocate, 

Să bage omu’n păcate... 

Muşcatele’ncântatele, 
Frumoasele, suratele... 


22 Decembrie 1980 
Vera Cruz - Benalmădena 

EUCALIPŢII 


Uriaşii eucalipţi încremeniţi 
în Spânii aprinse de soare. 
Dincolo de curcubee 
Aruncă umbre de-amurg 
Peste' alvii lactee. 

Dogorind prin cotloane 
De cer, seară de seară, 

Miros a icoane, 

A lună, a ceară, 

A miere 

Şi-a cuvioasă tăcere. 

Verzii, veşnic verzii eucalipţi! 

Nu ştiu cum, dar pentru mine au, 
Să-mi fie iertat, 

Un fel de odoare de sfinţi. 


20 Mai 1981 
Malaga 

HOŢII LA MĂSLINE 


Anei 


Vrăbiile, vezi. Vecine, 
Ciugulesc mereu măsline 
Negre, coapte, pe sub foi 
In grădină, pe la noi. 

Canari, mierle şi sticleţi 
Vin în stoluri din scaeţi. 

(Se cunosc după tuleie, 

Că-s stropite’n curcubeie). 
Dumnealor, când flămânzesc, 
După ce se zbenguesc, 
Zboară’ncoace şi prânzesc. 
Vreau să zic că ne cam fură 
Poamele din bătătură... 

Paguba o scriu şi-o’nsemn 
Când pe stea şi când pe' lemn, 
S’o plătească, să-mi dea scris 
Cin’ de Sus le-o fi trimis, 

Că nu-i drept şi nici cereşte 
Să trăiască trântoreşte. 

Ana, însă, dintre flori, 

Zice că le-am fi datori 
Tot noi, că ele, vezi-Doamne, 

Ne cântă de vre'o cinci toamne, 
De cinci toamne şi cinci ierne, 
Pân’ce negura s’aşterne 
(Că e ploaie, că e soare) 

Cu toţi îngerii’n soboare: 

Pentru fiece măslină, 

Zece triluri de' lumină. 

Şi-aşa DAR — nu-1 răsplăti-im... 
Nici cinci vieţi dacă trăim... 
Trage plaivasul pe limbă, 
Inmulţeşte-acum şi schimbă, 
Cumpăneşte şi socoate 
Cine mai are dreptate... 


7 Martie 1981 

Vera Cruz - Benalmâdena 

JOC ALB 


Ninge din lună lumină 
frământată’n vreo stupină 
cu miere dospită’n vânt 
peste mări, peste pământ. 

Ninge patrafir de sus 
peste creste care nu-s. 

Suflete, cine ţi-a spus 
Că lumina-ar fi apus? 

Vezi că nu mai ştii cum sună 
văpaia pe sălbi de lună... 

Uite că e ziuă iar 
sus, în arcul de cleştar. 

Ia mătasea de lumină 
şi anină—mi-o’n grădină. 


8 Septembrie 1981 
Casa Luz - Benalmâdena 

MAI ŢANŢÂRE... 


Măi ţânţare, lăutare', 

Ce-mi tot zbârnii la ureche. 

Şi pe urmă — zbenghi de soare 
O iei razna, ca de streche? 

Vii vârtej şi-mi dai târcoale, 

Te avânţi până’n tavan 
Răsucind în rotocoale 
Jocuri de aeroplan; 

Ţi-aud scripca de departe 
Şi petala din aripă. 

Când mi-aterizezi pe carte', 

Pari de umbră şi de ţiplă. 

Iar când să te prind în plasă, 
Te’ntorci, sfredel de lumină. 
Cazi în vrilă pe sub masă 
Şi te-afunzi într’o verbină. 

Mă, eu ştiu că eşti vampir 
(Uite-acuma pari safir!...) 


Dar te ţiu ca musafir, 
Fincă-mi place cum îmi cânţi 
Ca din solz — şi mă descânţi. 

Na — vino şi le străpunge — 
Trei rubine moi de sânge. 


7 Aprilie 1981 
Arroyo de la Miel 

PSALM 


(Sub măslini) 


Nu uita şi să te’nchini 
Când mergi ziua sub măslini, 
Că’n frunzişul argintat 
Creşte’n poale nimb rotat 
Descântat pe patrahir 
Din lumină şi din mir. 

Uite-te’mprejur, la dus, 

Că trece pe zvon Iisus. 


23 Decembrie 1980 
Arroyo de la Miel 

S O L I L O C 


Câteodată — gând amar — 
Mă văd gol ca un altar 
Despuiat de cele sfinte 
Şi surpat pe oseminte. 

Lumina de peste fire 
Nu-mi mai ţese patrafire. 
Şi atunci pe Dumnezeu 
îl simt trist în jurul meu. 


29 Martie 1981 

Vera Cruz - Benalmâdena 

PSALM DE JOS 


Văd şi înţeleg că eşti 
Pretutindenea lumină 
Şi că toate le’mpline'şti 
Din lumină. Dar ce vină 

Avu, Sfinte, robul Tău 
De îl mâzgăleşti cu bezne 
Şi-l ţii agăţat în hău, 

Prins cu fulgere de glezne? 

Şi-l laşi — din ce întocmeli. 
Răstignit pe îndoeli? 

Cât o fi de păcătos, 

Barem cu-un fir de lumină, 
Rogu-Te de’ aici, de jos, 
Unge-i creştetul de tină. 


4 Aprilie 1981 
Malaga 

PREISTORIE 


Lui D. C. Armar 


Singurătăţi în ţurţuri, neclintite 
— Veciile prelinse’n stalactite — 

Dau mărturie’n peşteri, crezământ 
De ceruri mistuite sub pământ. 

A fost cândva şi-aici un crug de stele, 
Şi Omul, despicându-şi printre ele 
Cărările de negură, adânci. 

L-a dibuit pe Dumnezeu pe brânci 

întâi în fulger, poate în stihie 
(Că Dumnezeu şi’n peşteri e când nu e ) 
Şi a crestat chiar semne în perete 
Omul: un cerb, un peşte, un erete 
Şi câte-un arc săgetător în noapte, 

Din mintea lui de ceaţă şi de şoapte. 


s 


65 



Şi ghemuit pe oase-apoi, în strat, 
Strămoşul, bătut de gândul cel dintâi, 
Şi-a pus măciuca şi timpul căpătâi 
Lângă stihie. Să... se... fi... şi... rugat? 
S’au scurs un milion de ani şi-o mie': 

De, e cam mult de-atunci, cine mai ştie... 


6-10 Decembrie 1980 
Cueva de la Pileta - Ronda 

ETERNITATE 


în noaptea peşterii din munte' 
mi-am întâlnit iarăşi strămoşul: 
o namilă de om ducându-şi 
— cu brazi cu tot şi cu izvoare — 
întregul munte în spinare. 

La ceasul de năluci albastre, 
printre tăciuni şi oseminte, 
călca greoi sub stalactite. 

Şi din obârşia uitată 
mi l-am chemat peste milenii 
vecin de' linişti, zeu şi tată. 

Oprit din mers pe grind fierbinte, 
parcă-şi tot mai aducea-aminte 
că eram os, urmaş de-al lui. 
îi mirosea suflarea-a veacuri, 
a câlţi jilavi şi-a ferigi moarte, 
a iască, a sălbăticiune. 

Răgind prin bolţi de alabastre, 

mi-a dat să beau din pumni de cremeni 

un fel de ceaţă şi de umbră. 

şi am simţi în vine sânge 
din trupul lui păros de fiară, 
(încremenise între noi 
aburul rece ca un sloi.) 

Şi luându-mă de mână’n beznă, 
cu deştiul meu mânji pe stâncă 
arcada cerului de-afară: 
răşini, funingini şi descântec. 

Am scris apoi pe bolovani 
doi cai de jar, o iapă «grea», 
semne' de tainice’nţelesuri 
pe care el le’nţelegea, 
ţăndări de gânduri de granit, 
doi ţapi, un peşte — argint viu, 
scântei şi-un crug înnalt de stele 
şi marea strânsă’n caravele 
pe adâncuri. 

Nici nu mai ştiu prin câte hăuri 
şi văgăuni am mai fost dus. 

Am adormit un timp — târziu 
în fundul peşterii pe neguri. 

Când m’am trezit buimac din visuri, 
trecuse’n jur o veşnicie. 

(Eram tot eu? Pe ce tărâmuri? 

Din care veac plecat la drumuri?) 

Străbunul, lângă o jivină, 
era acuma o stihie 

’ngheţată într’o stalagmită 
de lumină. 

Grota crescuse catedrală 
cu mari vitralii şi ogive 
de’ntuneric. 

Când am ieşit (ce timp era?) 
afară’n lume bătea ora 
de mărgean alb, ce-o măsura 
— din golul auriu al lunii — 
(de câte veri, de câte toamne?) 
o bufniţă cu ochiul sferic. 


12 Septembrie 1981 

Cueva de la Pileta, Benaojân - Ronda 





FURTUNĂ PE COASTA SOARELUI 


Pr. Alexandru Mircea 


Căpriorii cerului, 

Povârniţi de vânt, 

S’au uruit la pământ. 

Când s’a mai văzut 
Atâta prăpăd de soare 
Cu vijelii sbătute’n 
Vâltoare, 

Peste corali, 

Peste - chiparoase. 

Peste portocali, 

Peste case. 

Cu tropote 
De herghelii. 

In ropote de clopote, 

De stihii? 

Garcia Lorca, 

S’au înecact în ceaţă 
Lumina, zarea. 

Unde-a pierit Palma de Mallorca? 
Unde’-a rămas marea? 


27 Decembrie 1980 
Costa del Sol 

MELANCOLIE 


«jOh cuăntas esperanzas lleva el viento!» 

Garcilaso de la Vega 


Vânturile, 

Valurile 

Vin cu chemările 
Şi cu plecările 
Prin anotimpuri, 

Din grinduri albe. 

De peste mări, 

De peste zări. 

Vin pe’nserări 
Şi-anină salbe 
în policandre, 

Şi visuri tandre 
— Brăţări de stele — 
Pe gânduri grele 
De amintiri. 

Cine m’aşteaptă’n 
Ultima treaptă’n 
Desmărginiri? 


16 Mai 1981 
Gibraltar 

LA ORA LUNII 


Mă’ntorc la ora lunii, de' departe 
citind pe cer vechi zodii, nori şi vânturi, 
şi toate îmi apar ca într’o carte. 

E viaţa cui, de’nsingurări şi cânturi? 


17 August 1981 
Benalmâdena 

SINGURĂTATE 


Cerul — bob de rouă 
Ciob de lună nouă 
Taie noaptea’n două. 

Somnul din grădină, 
Peste flori, anină 
Mre'je de lumină. 

Visule, eşti — unde? 
Luna îmi răspunde: 
«Unde, unde, unde...» 


22 Iunie 1981 

Vera Cruz - Benalmâdena 

CITIND «SU VIDA» 


«Estando una vez en oracion con 
mucho recogimiento, suavidad y 
quietud, pareciame estar rodeada de 
ăngeles, y muy cerca de Dios; co- 
mence a suplicar a Su Majestad por 
la Iglesia ». 

Santa Teresa de' Jesus («Su Vida») 


Presimt din cartea scrisă cu smerenii 
că sfânta tot mai strânge în potire 
nepământeşti — de rouă şi ectenii 
miresme pentru suflet, şi safire. 

Când se gravează’n aer — greu de har 
profil de lacrimă şi rugăciuni, 
pun gândul semn evlavios — altar 
la pagina’nflorită cu minuni. 

în jur e ca un murmur de psaltire 
şi, în genuchi sub arc de curcubeu, 
sfânta, 'n albastra, cereasca mănăstire, 
dă slavă’n cin Lu Taica Dumnezeu. 

Şi când şopteşte’n dulce castiliană 
cântare cu aleşii sus, la rând, 
şi cu heruvii Domnului în strană, 
o văd de-a dreapta binecuvântând. 

Şi ninsă cu cenuşă de lumini, 
începe umbra să-i miroase-a crini. 


30 August 1981 

Vera Cruz - Benalmâdena 

TRUPULUI MEU 


Tempus edax rerum. 

( Ovidiu ) 


Un svon de veşnicie vine 
Cu tâlcul stelei din glicine: 

Să bem, dar, cupa de lumină, 
Că poate'-i cea din urmă cină. 

De ani ne îndemnăm în visuri: 
Ani de iubiri, ani de tăceri, 
De’ncumetări spre nicăieri 
Şi de căderi şi de urcuşuri. 

A fost şi greu şi-a fost şi bine. 
Acum se-apropie sorocul. 
Precum e pravila şi jocul, 

Să şi ne despărţim, frăţine. 

Tu, rug al meu şi strai al meu, 
Care îmi eşti şi steag şi cânt, 
O să rămâi ce-ai fost mereu: 
Altoi de umbră pe pământ. 

Mâna ce-adună-acuma sori 
Pe geana cerului, albastră, 

Ca mâine-o fi liană ori 
Polen de aur în vreo glastră. 

Iar eu, prin negură, năier, 

O să vâslesc răzleţ spre lună, 
Să stau cu Domnul împreună 
La judecata Sa, la cer. 

Şi s’or roti vecii şi sfere, 

Şi ne-om ivi iar din Nimic: 

Tu, spic sub crug de borangic, 
Eu, fulger alb întru’nviere. 

Să bem, dar, cupa de lumină, 
Că poate-i cea din urmă cină. 


21 Ianuarie 1981 

Vera Cruz - Benalmâdena 

ROMÂNIA 


Românilor din exil 


Spiţă de daci cu junghiul în şerpare, 
Ţară de rumâni pietroşi, de cremene, 
Cu cetini şi izvoare 
De răcoare, 

Gemene, 

Alt rai nu e să-ţi semene. 

Românie — stemă de vifor, altar, 
Ierusalim al sufletului meu. 

Prag de cer, flamură de foc, 

Şi azi şi mâine' şi mereu, 

Ţie, hotar de lumi fără noroc, 
îţi închin iar şi iar şi-ţi las 
Dorul amar, ruga, cântu-mi de jar 
Cu fiece zbor şi fiece pas. 

Românie — pisc alb, iconostas. 

Ca nici când, te simt vie şi-aproape! 

Când o să vâslesc în lumină, pe ape 
Sihastre, albastre, 


Să-mi pui pădurile tale sub pleoape, 
Să le răsfrâng undeva ’n curcubeu, 
Umbrar la coverga Lu Dumnezeu. 

Şi târziu, barem în somn pe sub lună, 
Să le mai aud foşnirea, doinirea 
în «limba» română... 


11 Martie 1981 

Vera Cruz - Benalmâdena 



ÎN BEZNĂ 


Nu e lună, n’avem sfeşnic. 
Bâjbâim prin noapte veşnic. 
Domnul Dumnezeu prea sfântul 
N’o fi ştind că, jos, pământul 
Zace’n beznă veci de-avalma, 

De tai negura cu palma? 

Măcar doi-trei licurici 
Să scânteie şi pe-aici, 

Printre oameni, prin măslini, 

Pe sub flori, peste ciulini: 

Să vezi, barem, un’ te’nchini. 


12 Ianuarie 1981 

Vera Cruz - Benalmâdena 

ESTE TÂRZIU 


Este târziu şi-aş vrea să tac, 

Să tac mereu. 

Ca din tăceri să înflorească 
Tot ce cuvântul alb al meu 

— Astăzi cenuşă, ieri iubire — 

N'a fost în stare să numească 
Din marele tumult. 

Aş vrea să tac, 

Să tac ca un proverb uitat 
De mult. 

Şi gândul din adânc 

— în murmurul luminii cea din fire — 
Pe harfe de tăceri 

Desghiocat, să mi-1 ascult 
în poale de nemărginire. 


26 Iunie 1981 
Benalmâdena 

POVESTEA UNOR CUVINTE 


în amintirea lui Aron Cotruş 


Să-ţi spun acuma o poveste, ţine minte, 

O poveste despre vreo câteva cuvinte 
Cu DA şi NU — lungă şi plină de învăţăminte. 

Nu, să ştii, ne vine din moşteniri romane. 

Da, e altoi slavon de prin cele gorgane: 

Două cuvinte, dar, cu înfruntări şi şoapte 
încleştate’n ceţuri şi’n zodii de departe. 

Nu — coboară din strămoşescul non latin. 

Să zică «da», romanii aveau un sic uşor şi lin. 
îngemănarea lor e, vezi, de viţă veche. 

Traian le-a fost adus în Dacia pereche. 

Sic-non, apoi si-nu, de la părinţi la fii, 

Aşa-au rămas prin veac, cu înţelesuri vii. 

Cu care împletind brăţări de omenie, legăminte 
Pe sfinte, chinuite oseminte, 

Daco-romanii au durat prin evi altare, 

Lege şi cânt şi gând de apărare, 

Şi ni le-au lăsat dreapta moştenire 
în vorbă, ’n suflet şi’n potire. 

Spunând harului si, ne-am închinat cre'ştini, 

Iar nu, fostu-ne-a scut prin bezne, printre spini. 

Ci s’au pornit prin ţară şi timpuri de urgii, 

Şi năvălit-au stepele sirepe’n herghelii 
Din Răsăritul pecinginilor scite, 

Ce-au frământat şi cer şi lume în copite. 

Hoardele lor s’au aciuat apoi, 

Cerând pământ şi apă, lângă noi. 

Şi-aşa ajuns-am, din voia Domnului, vecini 
Jur împrejur cu soi şi spiţe de’ streini. 

Care cu cerul zob între măsele, 

Care cu gând ascuns pe sub prăsele, 

Ni s’au vârît acei vecini şi’n suflet şi’n altar 
Mânjind cârcei chirilici pe scrieri şi stihar. 

împărtăşania ne-au luat-o în grijanii, 

Mărturisirea s’a dus în spovedanii, 

Iar latinescul spirit s’a ghemuit în duh 
De pravoslavnică stihie prin văzduh. 

Amar veleat! Şi de la un timp încoace, 

Ca să trăim cu ei în bună pace, 

Deprinsu-ne-am a pune, din graiul lor barbar 
Şi vorba da în cânt, în doină, în orar. 

Şi astfel dulcele, împărătescul si 
Rămas-a doar crâmpei de funie în şi. 

Tu, deci, să ştii că-acest slavon da, moale 
L-am fost rostit plecaţi umili din şale. 
în el e un trecut zăcut ca de lingoare. 

Şi rădăcina lui încă mai doare. 

Dar tot mai fulgeră — Parâng — iarăşi să ştii 
— Destin cu creştet sus, ne’nfrânt de vitregii — 
Străbunul nu, prin oarbele potrivnicii. 

Cu el, drum vă croiţi spre' aspre culmi, spre soare. 


19 Februarie 1981 
Costa del Sol 

PSALM (*) 


Pe Tine Cel Ce m’ai făcut 
dintr’o fărâmă de urcior 
suflându-ţi boarea peste lut. 

Pe Tine Cel Ce-ai luat din vânt 
şi-ai altoit scântei de vis 
pe umbra Ta de pe pământ, 

Pe Tine Cel Ce ieri m’ai pus 
cu tibişir de jar să scriu 
abecedar de stele Sus, 

Pe Tine' Cel Ce stai în jeţ 
atotcuprinzător şi’nalt 
şi-mi eşti şi Tată şi Judeţ, 

Acum Te’ntreb, Doamne, şi-Ţi cer, 

fie-mi iertat, o dumirire: 

când o să-Ţi bat la poartă’n cer 

Smerit, sub glugă de văpăi, 
urcând spre dincolo de veac 
la’nfăţişarea de apoi, 

(*) Apărut în «Pete de Lumină fără strofa a sasea. 

Ştiu, după trup fi-voi, cumva, 
cum Ziditorule-ai fost scris: 
ţurţur sau pulbere’n vreo stea, 

Dar ce s’alege, bunăoară, 
de-arcuşu-mi tremurat pe lună 
ca pe-o volută de vioară, 

Cu care-ai vrut să cânt, să’nnalţ 
catapeteasmă de lumină 
sub necuprins de har şi smalţ? 

Că altceva neştind lucra, 
când. Sfinte Doamne, -oi învia, 
vreau să mă’ntorc în veci tot la 

Arcuş, la lună şi la viers: 
s’o iau de la’nceput, să-Ţi cânt 
cu zumzetul din univers. 


Malaga 

del 

SOL 





ENCANTO ANDALUZ 


Andalucîa, 
cuna de ensueno, 

Andalucîa, 

nido fabuloso 

en luz sedosa engendrado; 

ventana abierta al paralso, 

patio, 

maceta en sombra 

de fulgidos arco-iris de sueltos surtidos, 
traslucida corola 
mas alia del tiempo; 
câliz levantado 

mas allă de'l abovedado horizonte; 
rama de suaves perfumes, 
rizo de llamas 

de mii y mii colores esmaltados; 
jardin colgado de âures arabescos 
en la blancura inmaculada 
de tus incandescentes arcos. 

Andalucîa, 
celestial paleta: 

en ningun otro lugar del mundo 
hay tan be'llas. 

tan graciosas guirnaldas 

como estos geranios —encajes de fuego— 

cintas eseulpidas 

en aire puro 

y en dulce ondeo 

del divino canto 

de tus pâjaros de âmbar. 

Andalucia, 

jcomo brillan las centelleantes cornisas!, 
itus joyas cuâl flotan 
en el infinito eterno azul! 

Puras, silenciosas sombras 

nivean como petalos 

de un ocaso de coral 

encima de tus sierras transparentes, 

de tu mar cristalino. 

Andalucia, 

un devorador 

deseo de amor inagotable 

late en la sangre, 

en la ardorosa sangre' 

y en las diamantinas negruras 

de los o jos 

llenos de milagro, 

los grandes o jos almendrados 

de tus bellîsimas mujeres. 

De noche 

(ioh, profundas, cristalinas noches andaluzas!), 


de noche, sagradas palmeras 
y naranjas de oro 
tienden sus silencios, 
como una ofrenda, 
a las estrellas y al mundo. 

Andalucxa, Andalucxa, 

juego de luces y sombras, 

icuăn rojos son, 

cuân autenticos tus claveles! 

iTus rubies, cuân ardientes corazones 

de morenas muchachas 

bailando el magico, 

aereo flamenco! 

Andalucia, Andalucxa, 
ique violin?, 
ique poema?, 
ique cancion 
podria pregonar 
tantas be’llezas, 
tanto sol, 

tantas tormentas de amantes 

que suspiran bajo el argenteo temblor 

del rocxo y de la luna? 

iQue poeta o que sonador del mariana? 

Ya, ninguno. Ya ninguno... 


Vera Cruz - Benalmâdena 




LEYENDO «SU VIDA» 


«Estando una vez en oracion con 
mucho recogimiento, suavidad y 
quietud, pareciame estar rodeada de 
ăngeles, y muy cerca de Dios; co- 
mence a suplicar a Su Majestad por 
la Iglesia». 

Santa Te'resa de Jesus («Su Vida») 


Me dice el libro escrito en humildad 
que aun recoge' la santa en su bendito câliz 
de letanias y rocîo, ultramundanas 
fragancias para el alma, y rubies. 

Cuando en ese aire tan cargado de gracia se graba 
su perfil surcado de lăgrimas y preces, 
mi pensamiento se inclina, reverenţe, 
sobre las pâginas floridas de milagros. 

Oigo alrededor como un murmullo de salmos, 
mientras, de rodillas, bajo un arco iris, 

la santa en su azulado celestial monasterio 
alaba una y otra vez a Su Divina Majestad. 

Y en tanto que susurra ella en dulce castellano, 
su canto angelical, en el sagrado coro, 
acariciada por los rayos de su propia luz, 
empieza su sombra a desprende'r olor de azucena. 

CUEVA DE LA FILETA 


En la honda noche de la cueva de la sierra 
voi vi de nuevo a encontrar mi antepasado: 
un gigante cargando en su espalda 
toda la montana, selva y arroyuelos. 

En la hora de los azules fantasmas, 
entre tizones y osamenta fosforescentes, 
pisaba bajo estalactitas torpemente. 

Lo llame del olvidado origen 
a traves de los milenios como mi vecino 
del silencio, como dios y padre. 

Parândose en su misterioso sendero, 
parecia recordar que yo era hue'so de su hueso. 
Su aliento olia a siglos, 
a estopa mojada, a helechos podridos, 
a yesca y a piedra. 

Dando un fuerte rugido 

entre las bovedas de alabastro, 

me ofrece de beber en sus mănos de pedernal 

una amarga mezlcla de niebla y sombra. 

De repente senti en mis venas 

la sangre de su peludo cuerpo de fiera. 
Nuestro aliento estaba solidificado 
en el aire cual pedazos de hielo. 

Y cogiendo mi mano en la oscuridad, 
con mi dedo trazo sobre roca 
—con tizne y encanto— 
la arcada del cielo de fuera. 

Dibujamos sobre penascos 
dos caballos de fuego, 
una yegua prenada, 
ciertos signos misteriosos 
—que solo el comprendia—, 
astillas de pensamiento en granito, 
dos machos cabrios, 
un pez argenteo, 
y unas cenellas 

y todo un cielo de estrellas de' oro 
y el mar cargado en carabelas 
flotando sobre abismos. 

No me acuerdo ya 

cuantas bovedas y oquedades hemos pasado. 

Me embelese un tiempo 

en el fondo tenebroso de la gruta. 

Cuando desperte, confuso de ensuenos, 
una eternidad habia pasado a mi alrededor. 
Mi antepasado, junto a una alimana, 

se habîa tornado en fantasma, 
arrodillado en una estalagmita de luz. 

La cueva se habîa transformado en catedral 
con anchas vidrie'ras y ogivales 
arcos tenebrosos. 

Cuando salî afuera, en el mundo 
—<,que siglo era?— 
sonaba la hora del blanco coral, 
que contaba, en el vacîo de la luna, 
el buho de o jos esfericos. 


12 Septiembre 1981 
Cueva de la Pileta, Ronda 

LAS GITANILLAS 


jAy, las bellas, las encantadoras 
gitanillas! 

i,De que llamas de rubîes 
han nacido esta noche 
en las verde's macetas 
andaluzas? 

tQue serafines bordaron 
las rojas orlas 
de su falda? 

Hacia la hora de vîsperas 
las orlas uelen 
a jazmîn 

y en sus delantales 
el cie’lo se retrata. 

Estâ tej ido su manto 
en rayos de luna 
y sus o jos, hechos de rocîo, 
embriagan el hombre en pecado. 

iAy, las bellas, las encantadoras 
gitanillas! 


Vera Cruz - Benalmădena 

SERRANIA ANDALUZA 


Gigantescos lomos 

pedrificados 

en cosmicas corridas, 

las sierras andaluzas 

sumergen en la agonia 

de las torridas horas del dia. 

Cuando el ocaso las reviste' 
de sangre, oro y coral, 
muere en Ronda corneado 
otro torero, 
elegantemente, 

como en un madrigal antiguo. 

ALHAMBRA 


Como en las mii y una noches, 
por encima de Granada 
sube la dorada chinela: 
la luna de* la Sierra Nevada. 

